REGOLAMENT TAL-KUNSILL (KE) Nru 913/2006
tad-19 ta’ Ġunju 2006
li jemenda l-Anness għar-Regolament (KE) Nru 2042/2000 li jimponi dazju definittiv kontra d-dumping fuq importazzjonijiet ta’ sistemi tal-kameras tat-televiżjoni li joriġinaw fil-Ġappun
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), (“ir-Regolament bażiku”),
Wara li kkunsidra l-proposta ppreżentata mill-Kummissjoni wara konsultazzjoni mal-Kumitat Konsultattiv,
Billi:
A. PROĊEDURI PREĊEDENTI
(1)
Il-Kunsill, permez tar-Regolament (KE) Nru 1015/94 (2), impona dazju antidumping definittiv fuq importazzjonijiet ta’ sistemi tal-kameras tat-televiżjoni (“TCS”) li joriġinaw fil-Ġappun
(2)
F’Settembru 2000, il-Kunsill, permezz tar-regolament (KE) Nru 2042/2000 (3), ikkonferma d-dazji defenittivi ta’ l-antidumping, imposti bir-regolament (KE) Nru 1015/94 (kif sussegwentament emendat) skond l-Artikolu 11(2) tar-Regolament bażiku.
(3)
Fl-Artikolu 1(3)(e) tar-Regolament (KE) Nru 2042/2000, il-Kunsill speċifikament eskluda mill-ambitu tad-dazju antidumping, is-sistemi tal-kameras elenkati fl-Anness għal dan ir-Regolament (‘l-Anness’), li jirrappreżenta sistemi tal-kameras professjonali ta' livell għoli li teknikament jaqgħu fis-sens tat-tifsira tal-prodott taħt l-Artikolu 1(2) ta' dan ir-Regolament, iżda li ma jistgħux jitqiesu bħala sistemi ta' kameras tat-televiżjoni.
(4)
Il-Kummissjoni, permezz ta’ notifika tad-29 ta’ Settembru 2005 (4), tat bidu għal reviżjoni skond l-Artikolu 11(2) tar-Regolament bażiku li għandu x’jaqsam mal-miżuri antidumping fis-seħħ fuq importazzjonijiet ta’ TCS li joriġinaw mill-Ġappun.
B. INVESTIGAZZJONI LI GĦANDHA X’TAQSAM MAL-MUDELLI GODDA TA’ SISTEMI TA’ KAMERAS PROFESSJONALI
1. IL-PROĊEDURA
(5)
Żewġ produtturi esportaturi Ġappuniżi eżistenti, Matsushita and Hitachi Denshi (Europa) GmbH (“Hitachi”) informaw lill-Kummissjoni li kienu biħsiebhom jintroduċu mudelli ġodda ta’ sistemi tal-kameras professjonali fis-suq tal-Komunità u talbu lill-Kummissjoni sabiex iżżid dawn il-mudelli ġodda ta’ sistemi tal-kameras professjonali u l-aċċessorji tagħhom ma’ l-Anness tar-Regolament tal-Kunsill (KE) Nru 2042/2000 u b’hekk teżentahom mill-ambitu tad-dazji antidumping.
(6)
Il-Kummissjoni infurmat b’dan lill-industrija tal-Komunità u tat bidu għal investigazzjoni limitata sabiex turi jekk il-prodotti meqjusa jaqgħux fl-ambitu tad-dazji antidumping u jekk il-parti operattiva tar-Regolament tal-Kunsill (KE) Nru 2042/2000 għandhiex tiġi emendata skond dan.
2. IL-MUDELLI INVESTIGATI
(7)
It-talbiet għall-eżenzjoni waslu għal dawn il-mudell ta’ sistemi tal-kameras li ġejjin u kienu forniti bit-tagħrif tekniku rilevanti.
Matsushita:
-
Il-Kamera AK-HC910L;
-
Il-Kamera AK-HC1500G;
-
L-unità tal-kontroll tal-kamera (is-CCU) AK-HRP900;
-
L-unità tal-kontroll tal-kamera (is-CCU) AK-HRP150;
Il-mudelli kollha kienu ppreżentati bħala suċċessuri ta’ mudelli li huma diġà esklużi mill-miżuri antidumping fis-seħħ.
Hitachi:
-
Il-Kamera DK-H31;
-
Ir-Remote Control Panel RU-3300N.
Iż-żewġ-mudelli kienu ppreżentati bħala mudelli li jixbhu ħafna mudelli diġà esklużi mill-miżuri ta’ l-antidumping fis-seħħ. Mhumiex offerti flimkien ma’ sistema tat-triax jew adaptor tat-triax u huma użati għas-sorveljanza bil-kameras u għat-telekonferenzi kif ukoll fil-laboratorji u l-libreriji.
3. SEJBIET
(a) Il-kameras AK-HC910L u AK-HC1500G, l-unitajiet tal-kontroll tal-kameras (is-CCUs) AK-HRP900 u AK-HRP150
(8)
Il-kameras AK-HC910L u AK-HC1500G u s-CCUs AK-HRP900 u AK-HRP150 jaqgħu fi ħdan id-deskrizzjoni tal-prodott ta’ l-Artikolu 1(2)(a) tar-Regolament (KE) Nru 2042/2000. Minkejja dan, fil-biċċa l-kbira jintużaw għal applikazzjonijiet professjonali u nstabu li huma sistemi ta’ kameras professjonali fis-sens tat-tifsira ta’ l-Artikolu 1(3)(e) tar-Regolament (KE) Nru 2042/2000. Għalhekk għandhom jiġu esklużi mill-ambitu tal-miżuri eżistenti ta’ l-antidumping u jiżdiedu ma’ l-Anness tar-Regolament (KE) Nru 2042/2000.
(9)
Skond il-prassi stabbilita ta’ l-istituzzjonijiet tal-Komunità, dawn is-sistemi tal-kameras tat-televiżjoni għandhom jiġu eżentati mid-dazju ta’ l-antidumping mid-data ta’ riċevuta mis-servizzi tal-Kummissjoni tat-talba rilevanti għal eżenzjoni. Għalhekk, l-importazzjonijiet kollha tal-kameras li ġejjin importati fil-5 ta’ Settembru 2005 jew wara għandhom jiġu eżentati mid-dazju ta’ l-antidumping minn din id-data:
Matsushita:
-
Il-Kamera AK-HC910L;
-
Il-Kamera AK-HC1500G;
-
Unità tal-kontroll tal-kamera (is-CCU)AK-HRP900;
-
L-unità tal-kontroll tal-kamera (is-CCU) AK-HRP150;
(b) Il-kameras DK-H31 u r-remote control panel RU-3300N
(10)
Ir-ras tal-kamera DK-H31 u r-remote control panel RU-3300N jaqgħu fi ħdan id-deskrizzjoni tal-prodott ta’ l-Artikolu 1(2)(a) tar-Regolament (KE) Nru 2042/2000. Minkejja dan, fil-biċċa l-kbira jintużaw għal applikazzjonijiet professjonali u mhumiex mibjugħa mas-sistema tat-triax jew ma’ l-adaptor korrispondenti fis-suq tal-Komunità. Għalhekk, ġie konkluż li għandhom jitqiesu bħala sistemi tal-kameras professjonali fis-sens tat-tifsira ta’ l-Artikolu 1(3)(e) tar-Regolament (KE) Nru 2042/2000. B’riżultat ta’ dan, għandhom jiġu esklużi mill-ambitu tal-miżuri eżistenti ta’ l-antidumping u jiżdiedu ma’ l-Anness tar-Regolament (KE) Nru 2042/2000.
(11)
Skond il-prassi stabbilita ta’ l-istituzzjonijiet tal-Komunità, dawn is-sistemi tal-kameras tat-televiżjoni għandhom jiġu eżentati mid-dazju ta’ l-antidumping mid-data ta’ riċevuta mis-servizzi tal-Kummissjoni tat-talba rilevanti għal eżenzjoni. Għalhekk, l-importazzjonijiet kollha tal-kameras li ġejjin importati fit-3 ta’ Novembru 2005 jew wara għandhom jiġu eżentati mid-dazju ta’ l-antidumping minn din id-data:
Hitachi:
-
Il-Kamera DK-H31;
-
Ir-Remote Control Panel RU-3300N.
4. TAGĦRIF TAL-PARTIJIET INTERESSATI U KONKLUZJONIJIET
(12)
Il-Kummissjoni infurmat lill-industrija tal-Komunità u l-esportaturi tat-TCS bis-sejbiet tagħha u pprovdiethom b’opportunità li jippreżentaw l-opinjonijiet tagħhom. L-ebda waħda mill-partijiet ma oġġezzjonat għas-sejbiet tal-Kummissjoni.
(13)
Fuq bażi ta’ dan ta’ hawn fuq, ir-Regolament (KE) Nru 2042/2000 għandu għalhekk jiġi emendat,
ADOTTA DAN IR-REGOLAMENT:
Artikolu 1
L-Anness tar-Regolament (KE) Nru 2042/2000 se jinbidel bl-Anness ta' hawnhekk.
Artikolu 2
1. Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
2. Dan ir-Regolament se japplika għall-importazzjonijiet tal-mudelli prodotti u esportati li ġejjin lill-Komunità mill-produtturi esportaturi li ġejjin:
(a)
Matsushita mill-5 ta’ Settembru 2005
-
Il-Kamera head AK-HC910L;
-
Il-Kamera head AK-HC1500G;
-
L-unità tal-kontroll tal-kamera (is-CCU)AK-HRP900;
-
L-unità tal-kontroll tal-kamera (is-CCU) AK-HRP150;
(b)
Hitachi mit-3 ta’ Novembru 2005
-
Il-Kamera DK-H31;
-
Ir-Remote Control Panel RU-3300N.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, nhar id-19 ta’ Ġunju 2006.